liechticonsulting/filtered_apertus_pretrained huggingface dataset:
Grippa d'utschels - mesiras preventivas per l'enviern 2006/2007

Nagin scumond per las tratgas da giaglinom da tegnair al liber lur animals en il chantun Grischun; la surveglianza da la populaziun d'utschels selvadis resta

Per proteger il giaglinom indigen cunter la grippa d'utschels prenda la Svizra puspè mesiras da protecziun preventivas. A partir dals 15 d'october 2006 èsi scumandà da tegnair il giaglinom al liber en in conturn dad in kilometer enturn ils lais ed enturn ils flums pli gronds da la Bassa. Las tratgas da giaglinom en il chantun Grischun n'èn betg pertutgadas da quest scumond.

Perquai che las migraziuns d'enviern dals utschels cumenzan puspè, ston vegnir prendidas mesiras da protecziun preventivas per impedir che la grippa d'utschels vegnia importada d'utschels selvadis en ils effectivs da giaglinom indigens. L'enviern passà è la grippa d'utschels sa manifestada oravant tut tar utschels d'aua vi dals lais gronds. Sa basond sin questas enconuschientschas èsi scumandà a partir dals 15 d'october 2006 da tegnair il giaglinom al liber en in conturn dad in kilometer enturn ils lais ed enturn ils flums pli gronds da la Bassa. Las tratgas da giaglinom en il chantun Grischun n'èn betg pertutgadas da quest scumond.

Sco ulteriura mesira vegn cuntinuà cun la surveglianza dals utschels selvadis. Latiers tutga - ultra da la controlla d'utschels migrants - er l'examinaziun d'utschels selvadis che vegnan chattads morts. En il chantun Grischun po la populaziun annunziar utschels morts che vegnan chattads a la survegliadra locala u al survegliader local da chatscha e da pestga. Quellas e quels decidan al lieu davart l'ulteriur proceder tenor las directivas da l'uffizi per la segirezza da victualias e per la sanadad d'animals dal Grischun e procuran per las examinaziuns necessarias.

L'obligaziun che tratgas da giaglinom ston vegnir registradas resta dentant vinavant. Possessuras e possessurs da giaglinom che n'èn anc betg registrads, s'annunzian en quest connex tar l'uffizi per la segirezza da victualias e per la sanadad d'animals dal Grischun. Las annunzias pon vegnir fatgas durant las uras da biro tant per telefon (081 257 24 15) sco er en moda electronica per mail (info@alt.gr.ch). Las proprietarias ed ils proprietaris da giaglinom ston inditgar l'adressa, il gener da la tratga da giaglinom, la spezia da giaglina ed il dumber dals animals che vegnan tratgs.

Gremi: uffizi per la segirezza da victualias e per la sanadad d'animals dal Grischun

Funtauna: rg uffizi per la segirezza da victualias e per la sanadad d'animals dal Grischun

Data: 13.10.2006
Il Grischun sa participescha a la retschertga online davart la cuntentientscha da las utilisadras e dals utilisaders cun ils portals d'internet dal chantuns

Quant cuntentas e quant cuntents èn las burgaisas svizras ed ils burgais svizzers cun ils portals d'internet dals chantuns? L'institut per psicologia da l'universitad da Basilea emprova da sclerir questa dumonda. Cun il consentiment dals chantuns fa l'institut ina retschertga davart la cuntentientscha en il sectur dal e-government en Svizra. Tras ina retschertga online duai vegnir eruì quant cuntentas e quant cuntents che las utilisadras e ch'ils utilisaders èn cun ils portals d'internet da tut ils 26 chantuns svizzers.

Er il chantun Grischun sa participescha a questa retschertga online. Fin la fin d'october han persunas interessadas la pussaivladad da valitar la purschida online dal chantun sin www.gr.ch. En tut ston vegnir respundidas 19 dumondas. Ils resultats gidan a meglierar la qualitad da la purschida.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 13.10.2006
Ina delegaziun da l'Allgäu visita il Grischun

Ina delegaziun da l'Allgäu visita il Grischun gievgia, ils 9 da november 2006. Manada vegn ella da l'associaziun da las presidentas e dals presidents da la citad sco er da l'uffizi d'agricultura e da selvicultura a Kempten. Tar la delegaziun da 67 persunas tutgan commembras e commembers dals gremis da decisiun da las quatter gruppas d'acziun LEADER da l'Allgäu, represchentantas e represchentants dals districts e da las citads independentas, represchentantas e represchentants da l'uniun turistica Allgäu/Bayerisch-Schwaben, represchentantas e represchentants da la "iniziativa Allgäu", da la chombra d'industria e da commerzi sco er insaquantas represchentantas ed insaquants represchentants da las medias. Questa delegaziun vegn beneventada da cusseglier guvernativ Hansjörg Trachsel, schef dal departament da l'intern e da l'economia publica. Suenter il bainvegni dals giasts al Plantahof a Landquart han lieu l'avantmezdi differents referats davart il concept directiv per l'economia 2010, davart il svilup regiunal, davart las structuras turisticas, davart la planisaziun directiva, davart la marca "Grischun", davart la laina e davart l'agricultura. Il suentermezdi visita la delegaziun - en il rom d'in tur da manaschi - il e-tower a Cuira.

En l'Allgäu vegn preparada l'ulteriura concepziun dals concepts che concernan il svilup regiunal da la proxima perioda da promoziun a partir da l'onn 2007. Perquai vuless la delegaziun da l'Allgäu survegnir impuls dal vischin svizzer. Per la delegaziun da l'Allgäu è la direcziun strategica dal concept directiv per l'economia 2010 da grond interess sco er il concept ch'è drizzà vers ina persistenza, perquai ch'el duai manar davent d'in agir che s'orientescha vi da las periodas da legislatura. Er en l'Allgäu vegn reflectà davart ina marca cuminaivla. La promoziun da l'aviez è gia ussa in project che ha in bun success per la valur agiuntada da la regiun. La realisaziun d'in marketing dal turissem cuminaivel e la creaziun da structuras turisticas cuminaivlas stattan sisum la glista da prioritads da quels da l'Allgäu. Cun grond interess vegnan en quest connex persequitads il svilup da la marca "Grischun" sco er il svilup regiunal en il chantun Grischun.

Gremi: uffizi per economia e turissem

Funtauna: rg uffizi per economia e turissem

Data: 07.11.2006
La regenza beneventescha la concentraziun da la purschida al lieu da furmaziun Glion senza ch'i vegnia installada ina scola professiunala superiura da tgira

La regenza grischuna na dat a la scola professiunala da tgira dal Grischun a Glion nagina incarica da prestaziun per installar e per manar ina scola professiunala superiura da tgira. Percunter conferma la regenza sia voluntad da gidar vinavant a purtar ed a promover a Glion la purschida da scolaziun sin il stgalim secundar II che suonda directamain la scola populara.

Sper la scola claustrala da Mustér cun il gimnasi è Glion sa sviluppà ad in center regiunal da scolaziun e da cumpetenza per scolaziuns che suondan directamain la scola populara e che appartegnan al stgalim secundar II. Giuvenils da la Surselva e da la Rumantschia frequentan l'instituziun per la scolaziun preprofessiunala "scola vinavon", la scola professiunala Surselva u la scola mercantila Surselva cun sias partiziuns da la scola professiunala, da la scola media commerziala e da la scola media professiunala. La regenza conferma ch'ella approveschia la concentraziun da la purschida a Glion per il sectur dal stgalim secundar II. Ch'il focus vegnia mess sin quest stgalim cun in grond dumber da clientas e da clients potenzials è economicamain raschunaivel e tegna ultra da quai quint dal regress dal dumber da naschientschas.

In auter giudicament resulta da las scolaziuns da sanadad che vegnan purschidas en il sectur terziar. La nova scolaziun da tgirunza diplomada resp. da tgirunz diplomà che dura trais onns e che vegn absolvida en ina scola professiunala superiura vegn frequentada suenter l'emprendissadi u suenter la scola media professiunala. Ella vegn tschernida mo d'ina part da las emploiadas spezialisadas da sanadad e dals emploiads spezialisads da sanadad. Er pervia da quai han blers chantuns da la Svizra tudestga concentrà lur purschida da furmaziun sin in pèr paucs centers da furmaziun. Ina concentraziun da la purschida en il sectur da la scola professiunala superiura en il center da furmaziun per la sanadad ed ils fatgs socials (CSS) cunvegn er per il Grischun. Ella tegna quint da la dumonda actuala ed en spezial da la situaziun critica tar las plazzas da praticum sco er dal dumber da naschientschas che tschessa.

La scola professiunala da tgira dal Grischun a Glion survegn ina incarica da prestaziun per realisar l'ultima scolaziun tenor l'urden vegl che va a fin l'onn 2011. Las decisiuns da la regenza servan al fatg che Glion possia sa profilar e sa rinforzar sco center da cumpetenza per scolaziuns sin il stgalim secundar II, en spezial cun sa referir a la Rumantschia. Da l'autra vart han ellas la finamira da concentrar l'organisaziun, la scolaziun ed ils meds finanzials en il sectur da la scola professiunala superiura per la sanadad. Ellas augmentan las schanzas per la regiun e per il chantun da pudair sa far valair sin il martgà da furmaziun.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 15.11.2006
La strategia communabla da la confederaziun, dals chantuns e da las vischnancas en connex cun il e-government vegn beneventada

La regenza grischuna salida la formulaziun d'ina strategia communabla da la confederaziun, dals chantuns e da las vischnancas per il e-government. Questa strategia è vegnida stgaffida sut la direcziun da l'organ da strategia informatica da la confederaziun, integrond activamain las chancelieras ed ils chanceliers dals chantuns sco er las responsablas ed ils responsabels per il e-government tar la confederaziun, tar ils chantuns e tar las vischnancas. La finamira da la strategia per il e-government svizzer è da furmar - grazia al diever da la tecnica d'infurmaziun e da communicaziun - l'activitad administrativa per l'entira Svizra en moda uschè effizienta, economica e manaivla a la glieud sco pussaivel. Ella duai succeder en moda decentrala, dentant coordinada, e sut la surveglianza d'in gremi directiv e d'in secretariat ch'èn definids en ina cunvegna da basa davart la collavuraziun da la confederaziun e dals chantuns en connex cun il e-government.

La regenza giuditgescha las finamiras definidas ed ils princips fundamentals sco er l'organisaziun e la finanziaziun ch'èn vegnidas proponidas en las cunvegnas da basa sco emprims pass adequats per promover la collavuraziun dumandada. La strategia en connex cun il e-government saja ina buna premissa per la fasa da realisaziun che succeda ils onns 2007 fin 2010, scriva la regenza. Per il chantun saja impurtant ch'il e-government vegnia realisà cun success, per che la pussaivladad da reutilisar las prestaziuns sviluppadas saja garantida e per che las vischnancas sajan integradas en moda suffizienta.

Da vischnancas e da regiuns

- Roveredo: Il project da protecziun cunter crudada da crappa "Terra Bianca" da la vischnanca da Roveredo vegn approvà. Als custs cun dretg da subvenziun da 50'000 francs vegn garantida ina contribuziun chantunala da maximalmain 6'500 francs.

- Claustra-Serneus/Tavau: La regenza grischuna ha adattà la contribuziun chantunala per las lavurs da reparaziun da las malauras 2005 da la vischnanca da Claustra-Serneus e da Tavau a la contribuziun federala ed ha approvà en pli maximalmain 268'452.- fracs.

- S. Martin: A la vischnanca da S. Martin vegn garantida ina contribuziun da 49'000 francs als custs cun dretg da contribuziun per renovar e per engrondir il stabiliment dal provediment d'aua a Gadenstatt/Feistenberg.

- Panaduz: Als custs per construir ina plazza da transit per vagantas e per vagants da la Svizra en il territori da Nulez empè al lieu da fin ussa, ad Isla, vegn garantida a la vischnanca da Panaduz ina contribuziun maximala dad 80'000 francs.

- Igis: Il plan general d'avertura 1:2'000 traffic (revisiun da la colliaziun d'industria ost) dals 21 da matg 2006 vegn approvà.

Fatgs dal persunal

- René Schneckenburger, domicilià a Cuira, è vegnì nominà sco substitut dal manader da la secziun 2 tar la controlla da finanzas dal chantun Grischun.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 16.11.2006
La cumissiun beneventa la nova lescha davart la responsabladad dal stadi

La cumissiun dal cussegl grond per giustia e segirezza ha tractà la missiva da la regenza concernent la revisiun totala da la lescha davart la responsabladad da las autoritads, dals funcziunaris e da las corporaziuns da dretg public. La cumissiun che stat sut il presidi da Christian Rathgeb propona al cussegl grond d'entrar en il project. Er la cussegliera guvernativa Eveline Widmer-Schlumpf è stada preschenta a quella sesida.

Il motiv per la revisiun totala è il fatg che la lescha vertenta davart la responsabladad da las autoritads, dals funcziunaris e da las corporaziuns da dretg public, ch'è concepida sco responsabladad per la culpabilitad, na correspunda betg pli a la nova constituziun chantunala. La constituziun chantunala ch'è en vigur dapi il 1. da schaner 2004 circumscriva la responsabladad da la communitad sco ina responsabladad ch'è independenta da la culpa en il senn d'ina responsabladad causala. Er la differenziaziun da la dimensiun da la responsabladad tut tenor da tge instituziun publica respectivamain da tge autoritad u da tge uffiziantas respectivamain da tge uffiziants d'ina communitad ch'il donn vegn chaschunà è vegnida resguardada sco antiquada. In ulteriur punct impurtant da la revisiun è la midada da la dretgira chantunala a la dretgira administrativa tar la cumpetenza giudiziala per giuditgar dretgs che resultan da la lescha davart la responsabladad dal stadi.

Suenter avair examinà detagliadamain il project ha la cumissiun suandà las propostas da la regenza e las ha deliberadas unanimamain en il senn da la regenza per mauns dal cussegl grond. En la sessiun da december vegn quel ad avair l'occasiun da tractar questa fatschenta.

Gremi: cumissiun per giustia e segirezza

Funtauna: rg cumissiun per giustia e segirezza

Data: 20.11.2006
La cumissiun deliberescha l'adattaziun dal dretg chantunal a la lescha federala da partenadi

La cumissiun dal cussegl grond per giustia e segirezza ha tractà la missiva da la regenza concernent l'adattaziun dal dretg chantunal a la lescha federala davart il partenadi registrà da pèrs da la medema schlattaina. La cumissiun ch'è vegnida manada per questa fatschenta da vicepresident Ernst Sax propona al cussegl grond d'entrar en il project.

A partir dal 1. da schaner 2007 vegnan pèrs da la medema schlattaina ad avair la pussaivladad da laschar registrar lur partenadi en il register dal stadi civil. Tar quest project sa tracti unicamain da realisar il dretg federal sin plaun chantunal. Correspudentamain cumpiglia il project l'adattaziun da diversas leschas chantunalas e da differentas ordinaziuns dal cussegl grond. Ultra da la lescha dal dretg da burgais dal chantun Grischun, da la lescha davart ils dretgs politics en il chantun Grischun, da la lescha davart la cassa da pensiun chantunala dal Grischun, da la lescha introductiva tar il cudesch civil svizzer, da la lescha davart il notariat, da la lescha constituziunala da las dretgiras, da la procedura civila e da la lescha da submissiun ston er anc quatter ordinaziuns dal cussegl grond vegnir adattadas correspundentamain.

La cumissiun ha deliberà il project en il senn da las propostas da la regenza per mauns dal cussegl grond che vegn a tractar la fatschenta en la sessiun da december.

Gremi: cumissiun per giustia e segirezza

Funtauna: rg cumissiun per giustia e segirezza

Data: 22.11.2006
Nova chasa da dimora per requirentas e per requirents d'asil a Vaz

L'uffizi da fatgs da polizia e da dretg civil dal Grischun avra ina chasa da dimora per requirentas e per requirents d'asil en la vischnanca da Vaz. L'avertura è previsa mez december 2006.

Cun la fin da l'onn mida il possessur da l'immobiglia "Ried" a Landquart l'utilisaziun da quest stabiliment che serviva fin ussa sco chasa da dimora per requirentas e per requirents d'asil. L'edifizi na stat betg pli a disposiziun al chantun sco chasa da dimora en il rom da ses concept da collocaziun per requirentas e per requirents d'asil. Empè da quai prenda l'uffizi da fatgs da polizia e da dretg civil dal Grischun a fit novas plazzas d'alloschi en l'immobiglia "Bergwald" che sa chatta sin il territori da la vischnanca da Vaz.

L'avertura ha lieu mez december 2006. En questa chasa da dimora vegnan collocadas circa 50 persunas or dal sectur d'asil. Per garantir che l'avertura haja lieu senza problems, ha l'uffizi da fatgs da polizia e da dretg civil dal Grischun orientà las autoritads communalas. Las emprimas resalvas da la suprastanza communala han pudì vegnir relativadas per gronda part en ina discussiun.

Gremi: uffizi da fatgs da polizia e da dretg civil

Funtauna: rg uffizi da fatgs da polizia e da dretg civil dal Grischun

Data: 24.11.2006
Il fond cultural Eliette von Karajan surdat sis premis

Gia per la sisavla giada ha il fond cultural Eliette von Karajan surdat premis a Grischunas ed a Grischuns che lavuran sin il champ cultural. Distinguidas vegnan quatter artistas ed artists cun premis d'ina summa da mintgamai 30'000 francs. Duas ulteriuras artistas survegnan premis da promoziun d'ina summa da mintgamai 12'500 francs.

Perquai che la famiglia von Karajan ha prendì domicil en il chantun Grischun avant bunamain 45 onns, ha Eliette von Karajan fundà l'onn 2000 il "fond cultural Eliette von Karajan" per il chantun Grischun. Ils premis che vegnan surdads mintga onn duain dar la pussaivladad a questas persunas da sa sviluppar vinavant sin lur champ e da pudair sa deditgar en moda anc pli intensiva a lur lavur culturala. Ultra dal sustegn finanzial èn ils premis er ina stima ed ina conferma da la lavur prestada fin ussa.

Quest onn vegnan distinguidas sis Grischunas u Grischuns cun premis d'ina valur totala da 145'000 francs. Las persunas che survegnan l'onn 2006 il premi da mintgamai 30'000 francs èn: Felix Benesch, Berlina (teater, reschia), Manfred Ferrari, Malans (teater, reschia), Kurt Grünenfelder, Turitg (teater, actur) sco er Ursina Lardi, Berlina (teater, actura). Premis da promoziun en la summa da mintgamai 12'500 francs survegnan: Ingrid Alexandre, Bienna (chant) e Madleina Collenberg, Cuira (flauta).

Gremi: departament d'educaziun, cultura e protecziun da l'ambient

Funtauna: rg uffizi da cultura

Data: 27.11.2006
Publicaziun dal premi da la ARGE ALP 2007 cun il tema "giuven, cool ed engaschà"

La cuminanza da lavur da las regiuns alpinas (ARGE ALP) publitgescha ses premi 2007 cun il tema "giuven, cool ed engaschà". Tschertgads vegnan bunas ideas e novs impuls per gudagnar umans giuvens per uffizis d'onur e per activitads voluntaras. Sco summa totala dals premis stattan a disposiziun 15'000 euros.

Il premi da la ARGE ALP è in premi da renconuschientscha e da promoziun, cun il qual la ARGE ALP vul promover contribuziuns persistentas per in svilup prospectiv dal territori alpin e cunzunt cumpetenzas per il futur sco er chaussas visiunaras e nunusitadas.

Il premi ch'è publitgà per l'onn 2007 sa drizza en spezial a citads, a vischnancas, ad uniuns ed a scolas (cun scolaras e cun scolars a partir da 10 onns) dals pajais ch'èn commembers da la ARGE ALP. Quai èn ils chantuns Grischun, Son Gagl e Tessin, ils stadis federativs Tirol, Salzburg e Vorarlberg, las provinzas autonomas Trento e Bulsan-Tirol dal sid, la regiun Lumbardia ed il stadi liber da la Baviera. Las participantas ed ils participants èn envidads da preschentar ideas e projects innovativs che han l'intent da gudagnar umans giuvens per engaschaments en in uffizi d'onur. Admess èn projects realisads (a partir da l'onn 2004) sco er ideas e concepts per il futur.

Il termin d'annunzia dura fin ils 31 da mars 2007. Cumissiuns regiunalas dals pajais commembers tschernan alura las meglras inoltraziuns da lur territori e tramettan vinavant maximalmain tschintg projects ad ina giuria internaziunala per la decisiun finala. Sco summa totala dals premis stattan a disposiziun 15'000 euros. La surdada dals premis ha lieu il zercladur 2007 a Bregenz a chaschun da la conferenza da las scheffas e dals schefs da las regenzas.

Ils documents detagliads davart la concurrenza ed ulteriuras infurmaziuns stattan a disposiziun en l'internet sut www.argealp.org. Contribuziuns or dal chantun Grischun ston vegnir tramessas a la chanzlia chantunala dal Grischun, servetsch da medias, Reichsgasse 35, 7001 Cuira.

Flyer

Gremi: ARGE ALP, sutgruppa per la lavur da publicitad

Funtauna: rg chanzlia chantunala dal Grischun

Data: 05.12.2006
Il chantun cumpra ina immobiglia a Valzeina per collocar requirentas e requirents d'asil

En la vischnanca da Valzeina cumpra il chantun Grischun l'immobiglia "Flüeli" sco alloschi per requirentas e per requirents d'asil. Il termin exact da l'avertura n'è anc betg fixà. La vischnanca è vegnida orientada davart il project.

Il chantun ha cumprà l'immobiglia "Flüeli" a Valzeina per collocar requirentas e requirents d'asil. Igl è planisà da manar questa immobiglia sco alloschi collectiv e da collocar e d'assister là 40 fin 50 persunas. Sco post da servetsch cumpetent ha l'uffizi da fatgs da polizia e da dretg civil dal Grischun planisà d'avrir quest center en il decurs da l'onn 2007.

En connex cun la reorganisaziun da la collocaziun da requirentas e da requirents d'asil sco er en connex cun las mesiras da spargn da la confederaziun è il chantun Grischun sa sentì obligà da tschertgar novs alloschis per requirentas e per requirents d'asil. L'uffizi da fatgs da polizia e da dretg civil dal Grischun basegna quatter alloschis collectivs per realisar il concept da collocaziun. Ils centers da Lai e da Valzeina cumpletteschan ils alloschis collectivs existents da Cuira e da Schluein. L'immobiglia "Flüeli" a Valzeina, che vegniva duvrada pli baud sco chasa da vacanzas, era venala ed è adattada fitg bain sco alloschi collectiv per requirentas e per requirents d'asil.

Suenter ch'il cussegl grond ha approvà il credit posteriur necessari durant la sessiun da december, è questa immobiglia vegnida cumprada questa mesemna.

L'immobiglia "Flüeli" a Valzeina remplazza il center Foral a Cuira. Quel vegn serrà la fin da l'onn 2007 per motivs economics.

Gremi: departament da giustia, polizia e sanitad

Funtauna: rg departament da giustia, polizia e sanitad

Data: 06.12.2006